I hjembyen Holstebro er han stamgæst hos de lokale grillbarer. De ved, at når han træder ind i butikken, så begynder han altid med en ristet hotdog med det hele. Hvis pølsen er som Dennis Okkerstrøm kan lide den, beder han om en mere. Og måske en mere.

Efter forretten snupper han en bøfsandwich eller en burger med ost, bacon og ekstra stor bøf. Salaten vil han helst være foruden.

- Jeg er ikke den store salatspiser. Så er det anderledes med konceptet pølser. De er simpelthen Guds gave til mennesket.

Millioner af klik

Første gang, Dennis Okkerstrøm høstede avisoverskrifter, var, da han stillede op til DM i hotdog i 2015. Det var sådan, han fik kontakt til den producent, som han for tre år siden lavede de første grillbars-anmeldelser med.

Konceptet kaldte de ’Tour de grillbar’ og lagde på Youtube. Reaktionerne var gode, men et kæmpe hit blev kanalen ikke.

For et år siden skete der noget mærkeligt.

Med ét begyndte folk at klikke på 'Tour de grillbar'-videoerne. En stor youtuber havde fået øjnene op for konceptet, og med hans anbefaling fik kanalen tusindvis af nye følgere og millioner af klik.

Dennis Okkerstrøms kærlighed til grillmad er et hit på Youtube, hvor flere hundrede tusinde mennesker ser med. (Foto: Jøjs Kanal / YouTube)

På få måneder blev Dennis Okkerstrøm et kendt ansigt.

’Jeg laver ikke mad til mig selv’

For at imødekomme succesen på Youtube er Dennis Okkerstrøm i gang med en ny sæson af 'Tour de grillbar'. Her kan man se ham sige sætninger som: 'Bøfsandwich smager bedre end fisse'.

Men selvom videoerne er lavet som satire, er passionen for grillmad ikke noget, som Dennis Okkerstrøm spiller for kameraet. Den er dybfølt.

- Jeg kan lige så godt være ærlig og sige, at jeg ikke laver mad til mig selv. Det er bare ikke mig. Jeg bor alene, og for mig er det hyggeligt at gå ind på en lokal grillbar. Både fordi jeg elsker maden, men også fordi man tit får sig en lille snak. Det er bare en anden oplevelse end de store kæder, siger Dennis Okkerstrøm.

Dog køber han ikke al sin mad på de lokale grillbarer. Køleskabet er også fyldt med færdigmad fra slagteren, og hos byens kebabbarer og pizzeriaer kender de hans favoritter.

Mange haters

For nogle er en 160 kilo tung mand, som hylder grillmad en ren provokation.

- Jeg ved jo godt, jeg har haters, og jeg har da fået mange ubehagelig ting at vide gennem tiden, fortæller Dennis Okkerstrøm, som er taknemmelig for, at hans producent tit sletter de hadefulde ytringer på kanalen, inden han ser dem.

Desuden er han dreven i at ignorere og ikke tage lede bemærkninger til sig. For hvis der er ting, som Dennis Okkerstrøm er ligeglad med, så er det, hvad andre mennesker mener, han skal og bør.

Veganere, vegetarer og hvad de nu hedder allesammen. Jeg respekterer dem for deres måde at leve på, men det er altså ikke mig. Dennis Okkerstrøm, grillmadsentusiast og youtuber

- Veganere, vegetarer og hvad de nu hedder allesammen. Jeg respekterer dem for deres måde at leve på, men det er altså ikke mig. Den ene dag skal man gøre det ene, og den anden dag skal man spise det andet. Jeg gør det, som gør mig glad, og det er der ingen, der skal lave om på, siger Dennis Okkerstrøm.

’Jeg vil ikke være som et får i flokken’

Selvom Dennis Okkerstrøm godt ved, at hans livsstil er dårlig for kroppen, har han ikke tænkt sig at skrue ned for grillbars-besøgene foreløbig.